กรมท่าอากาศยาน พร้อมอำนวยความสะดวกในการเดินทางของประชาชนในช่วงเทศกาลสงกรานต์
กรมท่าอากาศยาน พร้อมอำนวยความสะดวกในการเดินทางของประชาชนในช่วงเทศกาลสงกรานต์นางอัมพวัน วรรณโก อธิบดีกรมท่าอากาศยาน ได้สั่งการให้ท่าอากาศยานในสังกัด ทั้ง 28 แห่ง เตรียมความพร้อมในการให้บริการและอำนวยความสะดวก เพื่อรองรับการเดินทางของประชาชนในช่วง เทศกาลสงกรานต์นี้ และมาตรการการรักษาความปลอดภัยในทุกท่าอากาศยาน โดยกรมท่าอากาศยานได้เตรียมแผนอำนวยความสะดวกและมาตรการการรักษาความปลอดภัยให้ผู้โดยสารเพื่อเป็นการรองรับการเดินทางของประชาชนในช่วงเทศกาลสงกรานต์ ระหว่างวันที่ 4 - 17 เมษายนนี้ โดยให้ทุกท่าอากาศยานในสังกัดคงระดับมาตรการรักษาความปลอดภัยท่าอากาศยาน ระดับ 3 ซึ่งเป็นระดับความเข้มงวดสูงสุด และเพิ่มความเข้มงวดตรวจค้นและการควบคุมการเข้าพื้นที่หวงห้ามของท่าอากาศยานควบคู่การ ประชาสัมพันธ์ให้ประชาชนทราบ หากพบสิ่งผิดปกติต้องสงสัยหรือสัมภาระที่ไม่ทราบเจ้าของให้รีบแจ้งเจ้าหน้าที่ประชาสัมพันธ์ท่าอากาศยานโดยด่วน เพื่อดำเนินการตรวจสอบ นอกจากนี้ยังได้ประสานกับตำรวจ ทหาร หรือฝ่ายปกครอง รวมทั้งหอบังคับการบินในพื้นที่ที่เกี่ยวกับการป้องกันอันตรายจากโคมลอย โคมควันหรือวัสดุอย่างอื่นที่ปล่อยขึ้นไปในอากาศ